b'\n_START_ARTICLE_\nOficialiosios tarptautin\xc4\x97s atsargos\n_START_PARAGRAPH_\nOficialiosios tarptautin\xc4\x97s atsargos\xc2\xa0\xe2\x80\x93 valstyb\xc4\x97s centrinio banko valdomas likvidus, turintis didel\xc4\x99 paklaus\xc4\x85 ir kreditingum\xc4\x85 \xc5\xa1alies aktyvas. \xc5\xa0\xc4\xaf u\xc5\xbesienio turt\xc4\x85 paprastai sudaro: centrinio banko turtas u\xc5\xbesienio valiuta, specialiosios skolinimosi teis\xc4\x97s, auksas, atsarg\xc5\xb3 pozicija Tarptautiniame valiutos fonde, u\xc5\xbesienio vyriausybi\xc5\xb3 likvid\xc5\xabs vertybiniai popieriai.\n_START_SECTION_\nPanaudojimas\n_START_PARAGRAPH_\nOficialiosios tarptautin\xc4\x97s atsargos skirtos, esant poreikiui, netiesiogiai sureguliuoti valstyb\xc4\x97s tarptautin\xc4\xaf disbalans\xc4\x85, prireikus, centriniam bankui atlikti intervencijas valiut\xc5\xb3 rinkose, ar panaudojant oficiali\xc4\x85sias atsargas supirkti nacionalin\xc4\x99 valiut\xc4\x85, tokiu b\xc5\xabdu stabilizuojant jos vert\xc4\x99. Didel\xc4\x97s oficialiosios tarptautin\xc4\x97s atsargos sudaro lengvesnes galimybes sukurti pageidaujam\xc4\x85 ekonomin\xc4\x99 aplink\xc4\x85 \xc5\xa1alyje. Oficialiosios atsargos valdomos pirmiausia vadovaujantis likvidumo ir saugumo principais. \xc4\xaegyvendinant \xc5\xa1iuos principus, investuojama tik \xc4\xaf auk\xc5\xa1\xc4\x8diausios kredito kokyb\xc4\x97s finansines priemones ekonomi\xc5\xa1kai i\xc5\xa1sivys\xc4\x8diusiose valstyb\xc4\x97se.\n_START_SECTION_\nIstorija\n_START_PARAGRAPH_\nIlg\xc4\x85 laik\xc4\x85 valstybi\xc5\xb3 rezervai r\xc4\x97m\xc4\x97si turimomis aukso atsargomis, vadinamuoju aukso standartu. Ta\xc4\x8diau dar vykstant Antrajam pasauliniam karui, 1944\xc2\xa0m. Bretton Woods kurorte surengtoje konferencijoje buvo \xc4\xafkurta vadinamoji Bretton Woods sistema. Valstyb\xc4\x97s \xc4\xafsipareigojo neleisti \xc5\xa1alies valiutos keitimo kursui nukrypti daugiau nei 1-u procentu nuo pasaulinio aukso vert\xc4\x97s kurso. JAV palaik\xc4\x97 JAV doler\xc4\xaf kaip pasaulin\xc4\x99 valiut\xc4\x85, \xc4\xafsipareigodamos j\xc4\xaf konvertuoti \xc4\xaf auks\xc4\x85. 1971\xc2\xa0m. JAV atsisak\xc4\x97 laikytis dolerio konvertacijos \xc4\xaf auks\xc4\x85 \xc4\xafsipareigojimo, ta\xc4\x8diau JAV doleris ir toliau liko svarbiausia rezervine valiuta pasaulyje. XX a. pabaigoje dalis pasaulio valstybi\xc5\xb3, ypa\xc4\x8d Europoje, didel\xc4\x99 atsarg\xc5\xb3 dal\xc4\xaf prad\xc4\x97jo laikyti eurais.'